צביקה ברוט

צביקה ברוט (נולד ב-5 במאי 1980) הוא ראש עיריית בת ים. בעבר שימש בין היתר כיועץ תקשורת, ככתב השטחים והכתב לענייני משפט של "גלי צה"ל" וכתב הכנסת של "ידיעות אחרונות".

ביוגרפיה
ברוט נולד לטובה ודוד ברוט, גדל והתחנך בבת ים. הצעיר מחמישה אחים. ביסודי למד בבית הספר תחכמוני בעיר ובבית ספר ממ"ד ציפורי. הוא בוגר הישיבה התיכונית בני-עקיבא אדר"ת, בבת ים. עם
סיום הישיבה התיכונית פנה ללימודים בישיבת ההסדר הר עציון, שם למד אצל הרב יהודה עמיטל והרב אהרון ליכטנשטיין. לאחר מכן התקבל לשירות צבאי בגלי צה"ל, ולאחר שסיים את קורס הכתבים שימש כתב כלכלי, כתב לענייני משפט, הכתב הצבאי ולאחר מכן הכתב בשטחים. במקביל שימש כעורך ומגיש חדשות בתחנה. בשנת 2003 עבר ל"ידיעות אחרונות", שם שימש כתב לענייני משפט בתל אביב. בשנת 2005 עבר לשמש ככתב הפרלמנטרי של העיתון.

עם פרסומיו העיתונאיים החשובים נמנית חשיפת פברוק התארים של חברת הכנסת אסתרינה טרטמן בשנת 2007. טרטמן, כך התברר, אינה בעלת תואר שני כפי שהציגה את עצמה, וגם התואר הראשון שלה שונה מזה שהצהירה עליו. בעקבות החשיפה נאלצה טרטמן לוותר על תפקידה כשרה בממשלת ישראל, ובתום הקדנציה לא שובצה שוב ברשימת מפלגתה לכנסת. ביולי אותה השנה חשף ברוט את חקירת המשטרה בנוגע להטרדות מיניות של חבר כנסת מסיעת הגמלאים. תיק החקירה נסגר לבסוף, אך הפרשה האיצה את פירוקה של המפלגה, שנעלמה בתום קדנציה אחת.

בשנת 2008 פרסם ברוט תחקיר שחשף כי בשל לאקונה בחוק, יתומים שאיבדו את שני הוריהם בפיגוע טרור מקופחים על ידי המדינה - ואינם זוכים לסיוע כפי שמקבלים אלו שאיבדו הורה אחד בלבד. בעקבות הפרסום אישרה הכנסת שני חוקים שהשוו את מעמדם של יתומי הפיגועים משני הורים לאלו של אלמנות צה"ל.

בסוף 2008 בחר בו עיתון העסקים "פורבס" לאחד מ־300 הצעירים המבטיחים בישראל עד גיל 40. באותה הרשימה הוא מוקם במקום הרביעי מ־14 אנשי התקשורת שנבחרו.

בפברואר 2013 חשף כי המשטרה מנהלת חקירה בנוגע לחשדות חמורים בפריימריז של מפלגת "הבית היהודי". הפרסום כלל הקלטות של חוקר פרטי, שבהן טען קבלן קולות כי ח"כ ניסן סלומינסקי שילם עבור תמיכה בבחירות המקדימות. במרץ אותה השנה דיווח על מעורבותם של שרים לשעבר וחברי כנסת מכהנים בקניית קולות בפריימריז של מפלגת העבודה.

בחודש יולי 2016 נבחר לניהול מסע הבחירות הישראלי של המפלגה הרפובליקנית האמריקנית ושל מועמדה בבחירות לנשיאות – דונלד טראמפ, ובדצמבר 2017 הציע לו ראש ממשלת ישראל – בנימין נתניהו – את ראשות מערך ההסברה הלאומי ודוברות ראש הממשלה. בפברואר 2018 הודיע ברוט על מועמדותו מטעם הליכוד לראשות עיריית בת ים, אך ראש הממשלה תמך ביריבו המרכזי יוסי בכר. גדעון סער מנגד, הביע תמיכה בברוט. ברוט עלה לסיבוב שני מול בכר, שם ניצח ברוב של 63%.

לקראת בחירות המוניצפליות של 2023, נבחר על ידי מרכז הליכוד במקום חיים ביבס, לשמש כיו"ר הוועדה המוניצפליות של המפלגה, האמונה על בחירת המועמדים שיתמודדו מטעם המפלגה ברשויות השונות.

בבחירות לראשות העיר בשנת 2024 זכה פעם שנייה ברציפות אחרי שקיבל 69% מהקולות.

חיים אישיים
בוגר תואר ראשון במשפטים הקריה האקדמית אונו.

ברוט רווק ומתגורר בבת ים.

קישורים חיצוניים




 הערות שוליים 

קטגוריה:סגל ידיעות אחרונות
קטגוריה:חיילי גלי צה"ל
קטגוריה:כתבים פרלמנטריים ישראלים
קטגוריה:כתבים משפטיים ישראלים
קטגוריה:מתמודדים בבחירות לרשויות המקומיות בישראל
קטגוריה:ראשי עיריית בת ים
קטגוריה:ראשי רשויות מקומיות מטעם הליכוד
קטגוריה:בוגרי בית הספר תחכמוני (בת ים)
קטגוריה:בוגרי ישיבת בני עקיבא אדרת בת ים
קטגוריה:בוגרי ישיבת הר עציון
קטגוריה:בוגרי הקריה האקדמית אונו: משפטים
קטגוריה:ישראלים שנולדו ב-1980